2 Samuel - Aceh Bible - Old Testament / 2Samuel-6\nÓh lheuehnyan Nabi Daud geutawök dan geupeusapat lom tantra-tantra nyang paleng gét di Israel mangat jimeugumpôi, jeumeulah jih na 30.000 droe.\n2 Awaknyan geupimpén dan teutuju u Baale-Yehuda, mangat teujakcok nibak teumpat nyan Peuto Peujanjian nyang teupeugah deungon nan TUHAN Mahakuasa nyang duek meutahta di ateueh kerub-kerub.\n3 Peuto Peujanjian nyan geucok di rumoh Abinadab di ateueh bukét dan atra nyan geupeu ék laju u ateueh geureubak peudati nyang barô. Dan lé si Uza dan Ahio, aneuëk-aneuëk Abinadab ji iréng laju geureubak peudati nyan; si Uza jijak bak binéh geureubak peudati nyan,\n4 dan si Ahio jijak teuma dikeue geureubak peudati nyan.\n5 Nabi Daud dan banmandum bansa Israel geujak teuma dikeue geureubak peudati nyan sira meunari ngon geumeulikak sihabéh teunaga meunan cit teuiréng deungon meuca-e keu teuhoreumat TUHAN. Awaknyan sira geujak geupeumeu én keucapi, gambus, rapa-i, keuleuntingan, dan simbal.\n6 Óh watée ka trok awaknyan bak saboh teumpat nyang nan jih teumpat teupeuluroih aneuk gandom atra si Nakhon, hana teusangka-sangka di leumô-leumô nyang teungoh jitarek geureubak nyan meugantoih, laju si Uza jisunyueng jaroe jih dan jimat laju Peuto Peujanjian nyan mangat bék rhot.\n7 Bak watée nyan cit teuma TUHAN Po teu Allah jeuet keu beungéh ubak Uza, sabab lé buet jih nyan na kheueh sibagoe teuhina ubak TUHAN. Dan Uza nyan laju geupoh maté di teumpat nyan, rab that ngon Peuto Peujanjian.\n8 Teuma phon watéenyan teumpat nyan geuboh nan Peres-Uza. Nabi Daud beungéh sabab TUHAN ka geupoh maté si Uza.\n9 Teuma Nabi Daud geutakot cit ubak TUHAN sira geupeugah lagée nyoe, "Jinoenyoe pakriban Peuto Peujanjian nyan hase ulôn ba?"\n10 Sababnyan kheueh gobnyan hana geutem ba Peuto Peujanjian nyan u Yerusalem, teuma geukeubah di rumoh Obed-Edom ureuëng Gat.\n11 Peuto Peujanjian nyan laju tinggai disinan na lhée buleuen treb jih, dan TUHAN laju geubri beureukat ubak Obet-Edom dan keuluwarga gobnyan.\n12 Raja Daud geudeungoe bahwa TUHAN geubri beureukat ubak keuluwarga Obed-Edom dan banmandum atra milék jih sabab Peuto Peujanjian nyan. Teuma geujak kheueh laju gobnyan u rumoh Obed-Edom, geujak cok Peuto Peujanjian nyan geupinah teuma u Yerusalem deungon geupeuna peurayaan nyang lumpah gura.\n13 Bak watée ureuëng-ureuëng nyang jibeuôt Peuto Peujanjian nyan ka jijak nam boh langkah, Nabi Daud laju geuyue dong awaknyan. Dan gobnyan pih geupeuseumah laju keureubeuen keu TUHAN, na kheueh leumô agam dan aneuëk leumô nyang ka geupeu teumbon.\n14 Óh lheuehnyan Nabi Daud laju geumeulikak ngon geumeunari deungon peunoh seumangat keu geuhoreumat ubak TUHAN. Bak watée nyan gobnyan nyang na geungui cuma ija kroeng lineun nyang paneuk nyang geu ikat ubak keuieng.\n15 Meunan kheueh cara jih Nabi Daud dan banmandum rakyat Israel geupinah Peuto Peujanjian nyan u Yerusalem, teupeu-iréng deungon sumurak nyang meuhubo dan su beureuguih nyang hana putôh-putôh.\n16 Bak watée Peuto nyan teungoh geuba jipeutamong u dalam banda, si Mikhal putroe Saul jicingeuek nibak peuradeuen teuma deuh laju geukalon Raja Nabi Daud mantong geumeulumpat-lumpat sira geumeulikak keu geuhoreumat ubak TUHAN, dan si Mikhal nyan gét that geungeuen óh jikalon Nabi Daud nyang lagée nyan.\n17 Peuto Peujanjian nyan geukeubah laju nibak teumpat jih didalam khimah nyang ka geupasang lé Nabi Daud keu Peuto nyan. Óh lheuehnyan Nabi Daud laju teuma geupeuseumah keureubeuen nyang teutot dan keureubeuen peudamé ubak TUHAN.\n18 Laju gobnyan geubri beureukat ubak rakyat Israel deungon nan TUHAN Nyang Mahakuasa.\n19 Óh ka lheuehnyan laju teuma geubagi-bagi peunajoh keu awaknyan banmandum. Tieb-tieb ureuëng nyang na tinggai disinan bah kheueh jih nyan sidroe ureuëng agam atawa ureuëng inong geubri laju sikrak eungkot sie nyang teupanggang, ruti dan kue kismis. Óh ka lheueh nyan awaknyan laju jijakwoe u rumoh jih maséng-maséng.\n20 Bak watée Nabi Daud geuwoe ubak meuligoe geuh keu geujak bri saleuem ubak banmandum keuluwarga gobnyan, Mikhal laju jiteubiet keu jijak meurumpok ngon Nabi Daud dan jipeugah, "Bak uroenyoe raja Israel bit-bit ka geupeu jeuet droe geuh teuhoreumat! Gobnyan ka geumeulon lagée ureuëng bangai nyang hana jiteupeue malée dikeue namiet ureuëng inong atra milék dumna peugawée meuligoe!"\n21 Nabi Daud laju geujaweueb, "Ulôn meulikak nyan na kheueh keu ulôn bri horeumat ubak TUHAN, nyang ka teutulak bapak droeneueh meunan cit deungon keuluwarga droeneueh, laju geupiléh ulôn mangat jeuet keu peumimpén ateueh Israel, umat Gobnyan. Sabab nyan kheueh ulôn hana lôn piôh meulikak ngon meunari ulôn horeumat TUHAN.\n22 Bahpi meunan ulôn seudia jihina leubeh nibak nyang bunoe. Jeuet mantong droeneueh neupandang miyueb ateueh ulôn, teuma namiet-namiet nyang droeneueh peugah nyan bunoe, teuma jihareuga ulôn!"\n23 Mikhal, putroe Saul nyan hana jimeu aneuëk siumu udeb gobnyan.